Di Gschicht, wi di 3 Musizierfründe usem Ämmitau zämetroffe si, isch bi goscht nid alltäglech ds vernäh, drum sig si hie erwähnt. Dr Jufli Pesche, wimes vo ihm nid angers gwahnet isch, het sech churzerhand e nöie occasion Einachser kouft,dessä Zuestang aber meh aus fraglech gsi isch. Woner du mit däm am letzte Fritig im Horner dr Bätzi Res het wöue ga abhole, wiusi, denn zumau no ir  Latärnebachgrabe-Pinte, ds Tanz hei wöue, si siner erschte Zwifu ufcho, obs de ihne äch längt gäbs dunku wird, da jenä Einachser würklech nüm dr bravscht gsi isch. U weme ja itz bis hingere chiemt, wäri das ersch di haubi Mieti, dr Rückwäg de nonid igrächnet. U so sisi bi ibrächender Dunkuheit u isiger Hundscheuti, bi Windgestöber so bissig u Schneefau so dicht dasme d Ouge het müesse zämedrückä, dass d Strass nume no mit viu Fantasie usdsmache gsi isch u eim dr Stumpe durend erlosche isch, losgfahre, ir Hoffnig, mä schaffs  de ohni ds chöttele i 2 Stung bis hingere, was sech aber scho gli aus Illusion usegsteut het. No bevor sis über ds Schwarzeried übere gschafft hei, aber gwüss nachdäm dr Resu si Gutter mit Bätzi zum widerhoute mau het füreghout, hets di beidä scho ghörig ad Ohre gfrore. Wo du plötzlech vom Einachser onüm ds vernäh isch gsi, u das vilech, wiu risegi orang-lüchtendi, d Umgäbig erhäuendi Stichflamme si usem Uspuff usegschosse, wimes no säute het für müglech ghaute, hetmesech churzerhand müesse umentschliesse.